የድሬዳዋ አስተዳደር ሰራተኞች ለ3ኛ ጊዜ የቦንድ ግዥ ፈጸሙ
አዲስ አበባ፤ መስከረም 28/2006 (ዋኢማ) – የድሬዳዋ አስተዳደር ሰራተኞች ለታላቁ የኢትዮጵያ ህዳሴ ግድብ ለ3ኛ ጊዜ የአንድ ወር ደሞዛቸው ለቦንድ ግዥ እንዲውል መፍቀዳቸውን አስታወቁ፡፡ ሰራተኞቹም ለግድቡ የሚያደርጉት ድጋፍ ቀጣይ መሆኑን  የገለፁት ከንቲባ አሰድ ዚያድ ለህብረተሰቡ ቀልጣፋ አገልግሎት በመስጠት ረገድም ሃላፊነታቸውን  በተገቢው መንገድ ሊወጡ ይገባል ብለዋል፡፡ሰሞኑን በተዘጋጀው የምስጋና፣ የዕውቅናና የቦንድ ርክክብ ፕሮግራም ባደረጉት ንግግር እንዳስታወቁት  ሠራተኛው ያሳየው ተሳትፎ ለግድቡ ግንባታ ስኬት ያለውን ቁርጠኝነት በተግባር ያመላከተ ነው ብለዋል፡፡ በዕድገትና ትራንስፎርሜሽን ዕቅዱ ተይዘው የነበሩ ትላልቅ ፕሮጀክቶች አጥጋቢ በሆነ ሁኔታ እየተፈጸሙ እንደሚገኙ ያወሱት ከንቲባ አሰድ በተለይ የግድቡ ግንባታ በተያዘለት የጊዜ ገደብ እንዲጠናቀቅ ህዝቡ እያደረገ ያለው ተሳትፎ ከፍተኛ እንደሆነ ተናግረዋል፡፡የአስተዳደሩ ሰራተኞች ባስደመጡት አቋማቸው የሚያደርጉት ተሳትፎ ለአፍታ እንኳን አይቋረጥም፡፡ከሰራተኞች መካከል አቶ ሰለሞን ለማና  አቶ ረቢራ ከበደ እንደገለጹት ልማታችንን ለማፋጣን  ጸረ ሰላም ሀይሎችን መዋጋት ይኖርብናል ብለዋል።የድሬዳዋ ፖሊስ ኮሚሽን አባል ዋና ኢንስፔክተር ገመቹ ካቻ በበኩላቸው  ለግድቡ ስኬት  ጥንክረው እንደሚሰሩ በመላው የፖሊስ አባላት ስም ገልጸዋል፡፡እስካሁን ድረስ ለግድቡ ግንባታ የሚውል 40 ሚሊዮን ብር ከድሬዳዋ መዋጣቱ ለማወቅ ተችሏል፡፡